b'\n_START_ARTICLE_\nHuppuraitakaija\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nHuppuraitakaija on noin 19\xc2\xa0cm pitk\xc3\xa4 ja painaa 48\xe2\x80\x9360\xc2\xa0g. Lajista tunnetaan kolme alalajia ja muotojen v\xc3\xa4lill\xc3\xa4 on v\xc3\xa4rieroja. Koiraan h\xc3\xb6yhenpuku on p\xc3\xa4\xc3\xa4osin vihre\xc3\xa4, sel\xc3\xa4ss\xc3\xa4 on keltaista raidoitusta, p\xc3\xa4\xc3\xa4laki on punaruskea ja kaulan ymp\xc3\xa4rill\xc3\xa4 on toisinaan kapea keltainen rengas. Posket, kurkku ja rinnan yl\xc3\xa4osa ovat siniset, yl\xc3\xa4per\xc3\xa4 ja pyrst\xc3\xb6n alapeitinh\xc3\xb6yhenet punaiset ja siiven alapeitinh\xc3\xb6yhenet kellanvihre\xc3\xa4t. Nokka on siniharmaa ja valkok\xc3\xa4rkinen, iiris oranssi ja jalat tummanharmaat. Naaras muistuttaa muuten koirasta mutta sen rinta on keltainen mustin raidoin ja silt\xc3\xa4 puuttuu keltainen kaularengas. Nuoret linnut muistuttavat naarasta, niiden p\xc3\xa4\xc3\xa4 on ruskea ja h\xc3\xb6yhenten k\xc3\xa4rjet ovat vihert\xc3\xa4v\xc3\xa4t._NEWLINE_Huppuraitakaijaa ei pidet\xc3\xa4 lemmikkin\xc3\xa4.\n_START_SECTION_\nEsiintyminen\n_START_PARAGRAPH_\nHuppuraitakaija el\xc3\xa4\xc3\xa4 Papua-Uusi-Guinean keskiosien vuoristoalueilla. Sen populaatio on kooltaan yli 100\xc2\xa0000 yksil\xc3\xb6\xc3\xa4 ja elinymp\xc3\xa4rist\xc3\xb6n ala 20\xc2\xa0000\xe2\x80\x9350\xc2\xa0000 neli\xc3\xb6kilometri\xc3\xa4.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLaji el\xc3\xa4\xc3\xa4 avomaihin rajautuvissa vuoristometsiss\xc3\xa4 2\xc2\xa0500\xe2\x80\x934\xc2\xa0000 m korkeudella merenpinnasta.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nLajin pesint\xc3\xa4 tunnetaan puutteellisesti. Luonnossa pes\xc3\xa4 lienee puun kolossa.\n_START_SECTION_\nRavinto\n_START_PARAGRAPH_\nHuppuraitakaija sy\xc3\xb6 hedelmi\xc3\xa4, siemeni\xc3\xa4 ja marjoja.'